  Майя Бывальцева Удмуртиысь егит семьяослы нырысетӥ нылпи вордӥськем понна одӥг пол сётӥськись тыронъёсты юнматыны быгатозы. Туннэ, 14-тӥ тулыспалэ, журналистъёслы со сярысь вераз элькунысь мерлык, семья но демографи политикая министр Ольга Корепанова. «Али ми 20–25 арескын нырысетӥзэ нылпи ваем семьяослы одӥг пол сётӥськись тыронъёс пумысен ужпумез сэрттӥськом-пертчиськом, со нырысетӥ нылпиосты вазь вайыны мылкыд сётон понна лэсьтӥське», — вераз министр. Солэн кылъёсызъя, юрттэтлэн быдӟалаезъя тӧрлыкъёс студентъёслэн семьяоссылы тыронъёслэсь адӟем каро, со али 15 сюрс манет луэ, но эскерисько бадӟымгес лыдпусъёс но — 50 сюрс манетозь. Тыронъёсты юнматон сярысь малпанэн Удмуртилэсь тӧрозэ Александр Соловьёвез тодматӥзы ни. Али со министерствоын эскериське на, угось «трос коньдон кулэ каре». 2016-тӥ арын студентъёслэн 46 семьяоссы коньдонэн юрттэтлы вазиськизы. Вылӥ но шоръёзо ӧнер дышетсконниосын тодон-валанъёс басьтӥсь анай-атайёслы юрттэт висъян понна таяз арын элькун коньдэтын 500 сюрс манет чакламын. Тегъёс: Мерлык Удмуртия нылпиос семья Атайёслэнкенешсы  